John Van de Kamp

Džonas Kalaras Van de Kampas (, 1936 m. vasario 7 d. Pasadena, JAV – 2017 m. kovo 14 d. Pasadena, JAV) – JAV politikas ir teisininkas, 1975–1981 m. dirbęs Los Andželo apygardos prokuroru, o 1983–1991 m. – 28-uoju generaliniu Kalifornijos prokuroru.

Biografija 
1936 m. vasario 7 d. gimė olandų kilmės Van de Kampų šeimoje. 1959 m. baigė Dartmuto koledžą ir Stanfordo teisės mokyklą. Dirbo JAV advokato padėjėju, o vėliau Los Andžele tapo pirmuoju federaliniu visuomenės gynėju. 1966 m. prezidentas Lindonas Džonsonas jį paskyrė JAV advokatu Los Andžele.

Eidamas Los Andželo apygardos prokuroro pareigas, Van de Kampas labai padidino apylinkės advokatų pavaduotojų skaičių. Jis taip pat sukūrė specialius padalinius, sutelkusius dėmesį į gaujas, seksualinę prievartą, smurtą šeimoje, vaikų išnaudojimą ir nusikalstamą uždarbiavimą, ir padalinį, skirtą nusikalstamumui pramogų versle stebėti. Jis sukūrė programas aukoms ir liudininkams padėti, taip pat greitojo reagavimo būrius susišaudymams, kai juose dalyvauja policija.

Dž. Van de Kampas buvo kritikuojamas už tai, kad nenuteisė serijinio žudiko Andželo Buono, kuriam leido panaikinti kaltinimus dėl 10 žmogžudysčių ir tepaliko kaltinimą dėl sąvadavimo. Vis dėlto labai ilgai trukusi byla buvo perduota Kalifornijos prokuratūrai ir A. Buonas buvo nuteistas dėl 9 žmogžudysčių. Kai Dž. Van de Kampas pradėjo politinę kampaniją, jo neryžtingumas dėl A. Buono nuteisimo priešininkų buvo panaudojamas prieš jį.

1982 m. Dž. Van de Kampas laimėjo pirminius rinkimus į Kalifornijos generalinio prokuroro postą. Tapęs generaliniu prokuroru, padėjo sukurti Visuomenės teisių skyrių, kuris didžiausią dėmesį skyrė aplinkosaugos, vartotojų teisių apsaugos, antimonopolinių ir pilietinių teisių klausimams. Jis taip pat padėjo modernizuoti Teisingumo departamentą, pradėdamas remti DNR teismo ekspertizę. 1986 m. į šias pareigas Dž. Van de Kampas buvo lengvai perrinktas. 1987 m. Dž. Van de Kampas vadovavo valstijos ieškiniui prieš režisierių Haroldą Frymaną už pornografijos kūrimą, tačiau nesėkmingai. Dž. Van de Kampas pateikė apeliaciją Aukščiausiajam JAV teismui, bet šis atsisakė bylą nagrinėti ir tokiu būdu faktiškai įteisino filmų suaugusiesiems kūrimą. 1989 m. į teisėkūros posėdį dėl ginklų kontrolės Dž. Van de Kampas atsinešė automatinį šautuvą AK-47 ir įstatymų leidėjams pasakė galįs juos visus iššaudyti per reikalingą nutarčiai priimti laiką. „Jums pasisekė, kad esu generalinis prokuroras, o ne psichas“, – sakė jis. 1990 m. Dž. Van de Kampas nesėkmingai balotiravosi į Kalifornijos gubernatoriaus postą.

Po pralaimėjimo rinkimuose jis su šeima grįžo į gimtąją Pasadeną ir joje gyveno iki mirties. Palikęs valstybines pareigas, Dž. Van de Kampas, kaip teisininkas, pradėjo dirbti privačiai ir liko aplinkosaugos aktyvistu.

1977 m. Vitiero koledžas (Whittier College) Dž. Van de Kampui suteikė teisės garbės daktaro vardą.

Dž. Van de Kampas 2004–2005 m. buvo išrinktas 80-uoju Kalifornijos valstijos advokatūros prezidentu. Taip pat jis buvo Planavimo ir gamtosaugos lygos direktorių tarybos pirmininkas.

2016 m. su Ronu Brigsu Dž. Van de Kampas padavė ieškinį, kad būtų panaikintas 66-asis pasiūlymas – valstijos konstitucijos pataisa, paspartinusi mirties bausmės vykdymo procesą. Kalifornijos Aukščiausiajame teisme jis pralaimėjo ieškinį balsų santykiu 5:2.

Sulaukęs 81-erių, Džonas Van de Kampas 2017 m. kovo 14 d. mirė savo namuose Pasadenoje.

Išnašos 

JAV teisininkai
JAV politikai